ตราไก่พะบู๊ ยักษ์เขียว
ปาเยตนําทัพลุย อีกคู่อินทรีเหล็ก น็อกสโลวะเกีย,เจ้าภาพ ตราไก่ ฝรั่งเศส วางหมากจัดดิมิทรี ปาเยต, อองตวน กรีซมันน์ และโอลิวิเยร์ ชิรูด์ เป็นสามประสานแนวรุกเพื่อฉีกตาข่าย ยักษ์เขียว ไอร์แลนด์ ในศึกฟุตบอลยูโร 2016 รอบ 16 ทีมสุดท้าย คืนนี้ (26 มิ.ย.) ขณะที่ มาร์ติน โอนีล กุนซือไอร์แลนด์ โวลั่น ยักษ์เขียว ไม่กลัวเจ้าภาพ โดยเตรียมแผนสาดบอลโด่งโจมตีฝรั่งเศสด้วยลูกกลางอากาศ เชื่อแนวรับ ตราไก่ มียุบแน่ คู่นี้ถ่ายทอดสดให้ชมทางช่อง 3 แฟมิลี่ เริ่ม 2 ทุ่มตรง ด้าน อินทรีเหล็ก เยอรมนี แชมป์โลก 2014 เตรียมส่งโทมัส มุลเลอร์ กับมาริโอ โกเมซ ลงล่าตาข่าย หวังดับซ่าทีมรองบ่อนอย่างสโลวะเกีย ซึ่งมีมาเร็ค ฮัมซิก ห้องเครื่องจากนาโปลี เป็นดาราชูโรง ซึ่งคู่นี้จะเริ่มเตะเวลา 23.00 น. ถ่ายทอดสดทางช่อง 3 เอชดี ส่วนคู่ดึกปิดท้าย ปิศาจแดงแห่งยุโรป เบลเยียม ดวลกับ แม็กยาร์ ฮังการี เกมนี้แม้ว่าเบลเยียมจะมีซุปเปอร์สตาร์เต็มทีม แต่คงไม่ง่ายที่จะเอาชนะทีมม้ามืดอย่างฮังการี เริ่มเตะ 02.00 น. ยิงสดทางช่อง 3 แฟมิลี่,ศึกฟุตบอลชิงแชมป์แห่งชาติยุโรป ยูโร 2016 รอบสุดท้าย ที่ประเทศฝรั่งเศส โดยวันที่ 26 มิ.ย. เป็นวันที่ 2 ของการแข่งขันรอบ 16 ทีมสุดท้าย มีเกมดวลแข้งรวมทั้งสิ้น 3 คู่ โดยคู่แรกที่สนามสตาด เดอ ลียง เมืองลียง เป็นการเจอกันระหว่าง เจ้าภาพ ตราไก่ ฝรั่งเศส แชมป์กลุ่มเอ ลงสนามฟาดแข้งกับ ยักษ์เขียว สาธารณรัฐไอร์แลนด์ ที่เข้ารอบมาในฐานะ 1 ในทีมอันดับ 3 ที่ดีที่สุด ซึ่งคู่นี้จะถ่ายทอดสดทางช่อง 3 แฟมิล่ี เริ่ม 20.00 น.,ตราไก่ ฝรั่งเศส ผ่านเข้ารอบน็อกเอาต์ 16 ทีมสุดท้ายมาได้อย่างทุลักทุเล ด้วยการคว้าชัยชนะ 2 นัด (เฉือนโรมาเนีย 2-1, ชนะแอลเบเนีย 2-0) และเสมอสวิตเซอร์แลนด์แบบไร้สกอร์ 0-0 ในเกมสุดท้ายของรอบแบ่งกลุ่ม ส่งให้เจ้าภาพ ฝรั่งเศสมี 7 คะแนน จาก 3 นัด คว้าแชมป์กลุ่มเอได้สำเร็จ ทั้งที่ฟอร์มโดยรวมยังไม่น่าประทับใจเท่าไหร่,สำหรับเกมรอบ 16 ทีมสุดท้ายนั้น เจ้าภาพ ฝรั่งเศส ต้องโคจรมาเจอกับ ยักษ์เขียว สาธารณรัฐ ไอร์แลนด์ ที่ผ่านเข้ารอบมาในฐานะ 1 ในทีมอันดับ 3 ที่มีผลงานดีที่สุด คาดว่าแมตช์นี้ ดิดิเยร์ เดส์ชองส์ กุนซือทีม ตราไก่ ฝรั่งเศส จะกลับมาใช้ผู้เล่นชุดใหญ่ลงบู๊อีกครั้ง หลังมีการเปลี่ยนแปลงตัวผู้เล่นหลายคนในเกมนัดสุดท้ายกลุ่มเอ ที่เสมอสวิส 0-0 ทำให้เอ็นโกโล ก็องเต, แบลส มาตุยดี และดิมิทรี ปาเยต จะได้กลับมาออกสตาร์ตเป็นตัวจริงในเกมฟัดไอร์แลนด์,คาดกันว่า เดส์ชองส์ กุนซือทีมเลส์เบลอส์ จะจัดทีมเล่นระบบ 4-3-3 แนวรับมีฮูโก ยอริส เป็นผู้รักษาประตู แบ็กซ้าย-ขวาเป็น ปาทริซ เอวรา กับบาการี ซานญา คู่เซ็นเตอร์ฮาล์ฟเป็นโลรองต์ กอสเซียลนี กับอาดิล รามี ส่วนแดนกลาง เอ็นโกโล ก็องเต เป็นมิดฟิลด์ตัวกลางคู่กับแบลส มาตุยดี และปอล ป็อกบา เป็นตัวทำเกมรุก ขณะที่แนวรุก โอลิวิเยร์ ชิรูด์ จะได้ลงมาเล่นเป็นกองหน้าตัวเป้า โดยมีดิมิทรี ปาเยต กับอ็องตวน กรีซมันน์ ช่วยสนับสนุนทำเกมทางริมเส้น,ส่วนทางฝั่ง ยักษ์เขียว ไอร์แลนด์ โชว์ฟอร์มยอดเยี่ยมในนัดสุดท้ายของรอบแบ่งกลุ่ม,ด้วยการโค่นเอาชนะ อัซซูรี อิตาลี ไปได้แบบพลิกล็อก 1-0 ทำให้ไอร์แลนด์เข้าป้ายอันดับ 3 ในกลุ่มอี และคว้าตั๋วเข้ามาเล่นในรอบ 16 ทีมสุดท้ายในฐานะ 1 ในทีมอันดับ 3 ที่ดีที่สุด ขณะที่มาร์ติน โอนีล กุนซือทีมไอร์แลนด์ ออกมากระตุ้นลูกทีม ยักษ์เขียว ว่าไม่ต้องกลัวเจ้าภาพ และเตรียมใช้แผน วิ่งสู้ฟัดและโจมตีด้วยลูกกลางอากาศบอมบ์ใส่เจ้าภาพ,คาดว่านัดนี้ มาร์ติน โอนีล กุนซือทีม ยักษ์เขียว ไอร์แลนด์ อาจมีการปรับทัพเล็กน้อย โดยจะส่งเวส ฮูลาฮาน ลงเป็นตัวจริงประสานงานในแนวรุกร่วมกับร็อบบี เบรดี ฮีโร่ผู้ยิงประตูชัยในเกมเฉือนอิตาลี 1-0 และเชน ลอง กองหน้าตัวเก๋า,ก่อนหน้านี้ทั้งสองทีมเคยเจอกันมาแล้ว 16 ครั้ง ปรากฏว่า ตราไก่ ฝรั่งเศส ทำได้เหนือกว่า คว้าชัยได้ 6 ครั้ง ส่วนไอร์แลนด์ชนะ 4 ครั้ง และที่เหลืออีก 6 ครั้งเสมอกัน นอกจากนี้ ฝรั่งเศสยังไม่เคยแพ้ไอร์แลนด์ตลอดการเจอกัน 5 ครั้งหลังสุด (ชนะ 2 เสมอ 3) ด้วย อย่างไรก็ตาม ตราไก่ ฝรั่งเศส เคยฝากรอยแค้นดับฝัน ยักษ์เขียว ไอร์แลนด์ ชวดไปเล่นฟุตบอลโลก 2010 หลังจากเธียร์รี อองรี จงใจใช้มือผ่านบอลให้วิลเลียม กัลลาส โหม่งประตูชัยในช่วงต่อเวลาพิเศษ ส่งผลให้ฝรั่งเศสเฉือนชนะไอร์แลนด์ ด้วยสกอร์รวม 2 นัด 2-1 ซิวตั๋วไปลุยศึกเวิลด์คัพที่แอฟริกาใต้ได้สำเร็จ,สำหรับแนวโน้มความน่าจะเป็นของเกมนี้ เชื่อว่า ตราไก่ ฝรั่งเศสเหนือกว่าทั้งชื่อชั้นและตัวผู้เล่น แถมยังได้เปรียบเรื่องเสียงเชียร์จึงน่าจะเป็นฝ่ายบดเอาชนะ ยักษ์เขียว ไอร์แลนด์ ไปได้แบบไม่ยากในที่สุด พร้อมตบเท้าเข้ารอบ 8 ทีม สุดท้ายต่อไป,ส่วนคู่ต่อมา อินทรีเหล็ก เยอรมนี แชมป์โลกทีมล่าสุด จะลงฟาดแข้งกับสโลวะเกีย ที่สนามสตาด ปิแอร์ โมรัว ในเมืองลีลล์ เริ่มเตะเวลา 23.00 น. ถ่ายทอดสดให้ชมทางช่อง 3 เอชดี,อินทรีเหล็ก เยอรมนี ผ่านเข้ารอบ 16 ทีมในฐานะแชมป์กลุ่มซี โดยเกมนี้ ทัพนักเตะ อินทรีเหล็ก มีปัญหาในแนวรับ เนื่องจากเจอโรม บัวเต็ง กองหลังตัวสำคัญ ได้รับบาดเจ็บที่กล้ามเนื้อ ระหว่างลงเล่นในเกมรอบแบ่งกลุ่มที่เฉือนชนะไอร์แลนด์เหนือ 1-0 ทำให้โจอาคิม เลิฟ กุนซือทีมชาติเยอรมนี ต้องรอลุ้นเช็กบัวเต็งว่าจะผ่านความฟิตลงเล่นเกมนี้ได้หรือไม่ ซึ่งถ้าบัวเต็งลงไม่ได้ ซโคดราน มุสตาฟี ปราการหลังจากทีมบาเลนเซียก็จะได้ลงยืนเป็นเซ็นเตอร์ฮาล์ฟตัวจริงแทน,อย่างไรก็ตาม ขุมกำลังในตำแหน่งอื่นๆของทีมเยอรมนีไม่มีปัญหา แนวรุกจะใช้เมซุต โอซิล กองกลางจอมแอสซิต์ เป็นตัวขับเคลื่อนเกมรุก ประสานงานในแดนกลางร่วมกับโทนี โครส, จูเลียน ดรักซ์เลอร์ และมาริโอ เกิทเซ คอยป้อนบอลให้คู่กองหน้าอย่าง โทมัส มุลเลอร์ กับมาริโอ โกเมซ ทำประตู,ส่วนทางฝั่งสโลวะเกียที่ผ่านเข้ารอบมาในฐานะ 1 ในทีมอันดับ 3 ที่ดีที่สุด นัดนี้คาดว่าจะจัดทัพใหญ่ลงบู๊ โดยมีมาร์ติน สเคอร์เทล ยืนค้ำแผงหลัง ส่วนแนวรุกมีมาเร็ก ฮัมซิก และวลาดิเมียร์ ไวส์ เป็นตัวปั้นเกม ส่วนกองหน้าใช้ ไมเคิล ดูริส ลงล่าตาข่าย,พลิกปูมสถิติที่ผ่านมา ทั้งสองทีมเคยเจอกันมาแล้ว 28 ครั้ง ปรากฏว่า อินทรีเหล็ก เยอรมนี คว้าชัยชนะได้ถึง 17 ครั้ง และแพ้ให้สโลวะเกียแค่ 6 ครั้ง ส่วนที่เหลืออีก 5 ครั้งเสมอกัน แต่ทว่าการเจอกันครั้งหลังสุด สโลวะเกียเป็นฝ่ายถล่มเอาชนะเยอรมนีขาดลอย 3-1 ในเกมกระชับมิตร เมื่อวันที่ 29 พ.ค.ที่ผ่านมานี้เอง,สำหรับคู่สุดท้าย ปิศาจแดงแห่งยุโรป เบลเยียม จะดวลกับ แม็กยาร์ ฮังการี ซึ่งจะเตะกันที่สนามสเตเดียม เดอ ตูลูส เมืองตูลูส เริ่มเตะ 02.00น.,ถ่ายทอดสดทางช่อง 3 แฟมิลี่ โดย แม็กยาร์ ฮังการี ทำผลงานได้อย่างสุดยอดในรอบแบ่งกลุ่ม ด้วยการผงาดคว้าแชมป์กลุ่มเอฟได้อย่างพลิกความคาดหมาย เบียดโปรตุเกสหลุดไปเป็นที่ 3 ของกลุ่ม เกมนี้ฮังการีจะส่งอดัม ซาไล, โซลตัน สไตเบอร์ และบาลาซ ซูดแซ็ก เป็นตัวอันตรายในแนวรุก ขณะที่เบลเยียมยังคงจัดทัพใหญ่ลงบู๊ นำโดยเอเด็น อาซาร์, เควิน เดอ บรอยน์ และโรเมลู ลูกากู อย่างไร ก็ตาม แม้ว่าเบลเยียมจะมีซุปเปอร์สตาร์เต็มทีม แต่คงไม่ง่ายที่จะเอาชนะทีมม้ามืดอย่างฮังการี,ส่วนทัศนวิจารณ์ของเกจิในวงการฟุตบอลไทย กับเกม น็อกเอาต์ ของศึกยูโร 2016 ในรอบ 16 ทีมสุดท้าย ค่ำคืนวันอาทิตย์นี้ โค้ชแบน ธชตวัน ศรีปาน (ตะวัน ศรีปาน) อดีตยอดมิดฟิลด์ทีมชาติไทย ที่รั้งเก้าอี้กุนซือใหญ่ของทีม กิเลนผยอง เอสซีจี เมืองทอง ยูไนเต็ด จ่าฝูงศึกโตโยต้าไทยลีกอยู่ในเวลานี้ กล่าวถึงเกมคู่ ฝรั่งเศส เจ้าภาพ กับ ยักษ์เขียว ไอร์แลนด์ ว่า ทีมตราไก่เป็นต่อทุกประตูทั้งศักยภาพผู้เล่น ชื่อชั้นประสบการณ์,รวมถึงเสียงเชียร์จากแฟนบอลเจ้าถิ่น ซึ่งตนมองว่าบอลวิ่งสู้ฟัดอย่างไอร์แลนด์ น่าจะต้านทานไม่อยู่ และโดนฝรั่งเศสบดบี้เอาชนะไปได้ 2-0,เช่นเดียวกับอีกคู่ระหว่าง แชมป์โลก เยอรมนี กับสโลวะเกีย ซึ่งจริงๆแล้วทั้ง 2 ทีมเล่นดีในรอบแบ่งกลุ่มที่ผ่านมา แต่สำหรับตนใจรักเยอรมนีมากกว่า เพราะเป็นบอลทีมเวิร์ก มาตรฐานสูง กอปรกับผู้เล่นมีประสบการณ์ และศักยภาพยอดเยี่ยม ดังนั้น บทสรุปจึงไม่น่าจะต่างจากคู่แรก ซึ่งตนมั่นใจทีมอินทรีเหล็กจะชนะไอร์แลนด์ 2 ประตูเป็นอย่างน้อย,สุดท้ายระหว่างฮังการีกับเบลเยียม จัดเป็นบอลถูกคู่ โดยเฉพาะฮังการีเล่นเข้าตาเหลือเกินในรอบแรก เรียกว่าเกือบจะเล่นงานทีมดังอย่าง โปรตุเกสตกรอบเสียแล้ว ขณะที่เบลเยียมเกมรุกจัดจ้าน แต่ปัญหาคือฟอร์มยังไม่แน่นอน ไว้วางใจอะไรไม่ได้ แมตช์นี้ต้องมาเจอบอลแข็งแกร่ง ดุดัน และเปี่ยมไปด้วยคุณภาพ ตนมองว่ามีสิทธิพลิกเป็นฮังการีที่เฉือนทีมปิศาจแดงยุโรปไปได้ 1-0 ทะลุสู่รอบ 8 ทีมสุดท้ายไปได้ในที่สุด,ขณะที่เมื่อวันที่ 25 มิ.ย. นายนพดล กรรณิกา ประธานชมรมขับเคลื่อนวิชาการเพื่อวิจัยความสุขชุมชน สำนักวิจัยซูเปอร์โพล เปิดผลสำรวจเรื่อง พนันบอลยูโร น้ำเมา กับความสุขของกลุ่มเชียร์บอล สำรวจกลุ่มตัวอย่าง 1,300 ตัวอย่าง วันที่ 19-24 มิ.ย. พบว่า เมื่อคะแนนความสุขเต็มอยู่ที่ 10 คะแนน กลุ่มเชียร์บอลปลอดน้ำเมามีความสุขมากกว่ากลุ่มเชียร์บอลที่ดื่มน้ำเมา โดยพบว่ากลุ่มเชียร์บอลที่ไม่ดื่มน้ำเมาขณะเชียร์บอลมีความสุขอยู่ที่ 6.78 คะแนน แต่กลุ่มเชียร์บอลที่เชียร์ไป เมาไป มีความสุขที่ต่ำกว่าคือ 5.45 และกลุ่มเชียร์บอลที่เล่นทายพนันบอลยูโรมีความสุขที่ 5.27 ต่ำกว่ากลุ่มคนเชียร์บอลที่ไม่เล่นทายพนันที่มีความสุขสูงกว่าที่ 6.87 ในขณะเดียวกันกลุ่มเชียร์บอลที่เห็นคนเมาตีกัน ขว้างปาขวดเหล้าขวดเบียร์ มีความสุขต่ำกว่าคือ 5.63 แต่กลุ่มเชียร์บอลที่ไม่เห็นคนเมาทะเลาะกันขณะเชียร์บอลมีความสุขสูงกว่าอยู่ที่ 6.97 ส่วนคนเชียร์บอลที่เห็นการขายเหล้าเบียร์ให้เด็กเยาวชน มีความสุขต่ำกว่า คือ 5.67 แต่คนเชียร์บอลที่ไม่เห็นการขายเหล้าเบียร์ให้เด็ก มีความสุขสูงกว่าคือ 6.76 ผู้ตอบแบบสอบถามส่วนใหญ่ร้อยละ 58.3 เคยเห็นวัยรุ่นเมา ขว้างปาขวดเบียร์ ตีกันบาดเจ็บในงานคอนเสิร์ต และร้อยละ 47.1 เคยเห็นเด็กวัยรุ่น เมา ตีกัน บาดเจ็บขณะเชียร์บอล,สำหรับโครงการทายผลการแข่งขันฟุตบอลยูโร 2016 กับไทยรัฐ ด้วยการเขียนคำทายผลให้ชัดเจนว่าทีมใดจะเป็นทีมชนะเลิศ ลงบนไปรษณียบัตรของบริษัท ไปรษณีย์ไทย จำกัด 1 ใบ ต่อ 1 คำทายนั้น ผู้ร่วมสนุกต้องเขียนชื่อ นามสกุล ที่อยู่ให้ชัดเจน โดยผู้ที่ส่งไปรษณียบัตรร่วมสนุกให้เขียนที่อยู่ตามบัตรประชาชนเท่านั้น ห้ามขีด ฆ่า ขูด ลบ ระบายสีหรือทำสัญลักษณ์ใดๆ และห้ามตัดกระดาษพิมพ์ชื่อ-ที่อยู่ ทีมที่ทายผล แปะลงบนไปรษณียบัตร ส่งผ่านระบบไปรษณีย์มายัง นสพ.ไทยรัฐ เลขที่ 1 ถนนวิภาวดีรังสิต แขวงจอมพล เขตจตุจักร กรุงเทพฯ 10900 หมดเขตส่งคำทายวันที่ 9 กรกฎาคม 2559 หรือก่อนการเตะนัดชิงชนะเลิศจะเริ่มขึ้น 1 วัน คือ ในวันที่ 10 กรกฎาคม 2559 โดยถือตราประทับวันที่บนไปรษณียบัตรเป็นสำคัญ โดยผู้ส่งคำทายต้องมีสัญชาติไทย คนเดียวสามารถส่งคำทายมาร่วมสนุก ได้ไม่จำกัดจำนวน ทั้งนี้ พนักงานและครอบครัว นสพ.ไทยรัฐ รวมทั้งบริษัทในเครือไทยรัฐกรุ๊ป ไม่มีสิทธิร่วมส่งคำทาย
เจ้าภาพ ตราไก่ ฝรั่งเศส วางหมากจัดดิมิทรี ปาเยต, อองตวน กรีซมันน์ และโอลิวิเยร์ ชิรูด์ เป็นสามประสานแนวรุกเพื่อฉีกตาข่าย ยักษ์เขียว ไอร์แลนด์ ในศึกฟุตบอลยูโร 2016 รอบ 16 ทีมสุดท้าย
ข่าวหน้า1,ยูโร 2016,ศึกฟุตบอลชิงแชมป์แห่งชาติยุโรป,ฟุตบอล,ฝรั่งเศส,ตราไก่,ปาเยต,16 ทีมสุดท้าย,ข่าว,ไทยรัฐฉบับพิมพ์